**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: БОРБА ПРОТИВ КОРУПЦИЈЕ И ИЗБОРНИ СИСТЕМ У РЕПУБЛИЦИ МАКЕДОНИЈИ**

**Датум: 21.03.2013.**

**Бр.: З-04/13**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања која припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[Коруптивна кривична дела у Кривичном законику Републике Македоније 2](#_Toc351468449)

[Државна комисија за спречавање корупције 3](#_Toc351468450)

[Закон о спречавању сукоба интереса 6](#_Toc351468451)

[Изборни систем Републике Македоније 10](#_Toc351468452)

[Састав Скупштине 11](#_Toc351468453)

[Изборни законик 12](#_Toc351468454)

[ *Државна изборна комисија* 13](#_Toc351468455)

[ *Право предлагања кандидата* 14](#_Toc351468456)

[ *Изборна кампања* 14](#_Toc351468457)

[ *Проглашавање резултата избора и расподела мандата* 15](#_Toc351468458)

[Закон о лобирању 17](#_Toc351468459)

Правни оквир који регулише област борбе против корупције у Републици Македонији чине Закон о спречавању корупције (**''**Службен весник на Република Македонија'', бр.28/02, 46/04, 126/06 и 10/08, 161/2008 и 145/2010) и Закон о спречавању сукоба интереса **(''**Службен весник на Република Македонија'', бр. 70/07)[[1]](#footnote-1).

# Коруптивна кривична дела у Кривичном законику Републике Македоније

Кривични законик Републике Македоније у Глави 30 (Кривична дела против службене дужности), у члановима 357-358. дефинише кривична дела поткупљивања функционера носилаца јавних овлашћења (примање и давање мита). Чланови 358-а и 359. дефинишу кривична дела давања и примања награде за противзаконити утицај на основу службеног положаја или утицаја (трговина утицајем). Члан 359-а дефинише кривично дело противзаконитог стицања и прикривања имовине и прикривања порекла значајне материјалне користи. Члан 122. дефинише значење термина који се користе у Кривичном законику, а став 4. овог члана дефинише која се службена лица могу сматрати учиниоцима кривичних дела у смислу овог закона.[[2]](#footnote-2)

(4) Као службено лице, када је означено као извршилац кривичног дела сматра се:
а) председник Републике, амбасадори и други представници Републике Македоније у иностранству и лица која именује председник Републике, функционери које бира или именује Скупштина Републике Македоније и Влада Републике Македоније у Скупштини, Влади, државној управи, судовима, Јавном тужилаштву, Правосудном већу Републике Македоније, Савету јавних тужилаца Републике Македоније и другим органима и организацијама које врше одређене стручне, административне и друге послове у оквиру права и дужности Републике, у јединицама локалне самоуправе, као и лица која трајно или повремено врше службене дужности у овим органима и организацијама;
б) државни службеник који обавља стручне, нормативно-правне, административне и надзорне послове у складу са Уставом и законом;

в) овлашћено лице у правном лицу којем је законом или другим прописом донетим на основу закона поверено вршење јавних овлашћења, када дужност обавља у оквиру тих овлашћења, као и лице овлашћено за заступање удружења, фондације, синдиката и организационих облика страних организација, спортских удружења и других правних лица у области спорта;
г) лице које обавља одређене службене дужности на основу овлашћења датог законом или другим прописима донетим на основу закона;
д) војно лице, када су у питању кривична дела у којима је такав извршилац званично наведен;
ф) представник стране државе или међународне организације у Републици Македонији.

Према члану 7. став 1. Закона о спречавању корупције изрази избарани или именовани функционер, као и друго службено лице, правно лице, одговорно лице у правном лицу и лице које обавља посао од јавног интереса, користе се у значењу одређеном одредбама о значењу термина Кривичног законика.

# Државна комисија за спречавање корупције

Државна комисија за спречавање корупције[[3]](#footnote-3) (надаље: Комисија) је установљена на основу члана 1. став 2. Закона о спречавању корупције(Службен весник на Република Македонија, бр.28/02, 46/04, 126/06, 10/08, 161/2008 и 145/2010)**.** Државна комисија за спречавање корупције (надаље Комисија) је самостална и независна у извршавању својих надлежности дефинисаних законом и има статус правног лица (члан 47. Закона о спречавању корупције). То значи да самостално образује своју стручну службу и самостално располаже својим буџетом који је ставка државног буџета. Комисија формира Секретаријат као службу за извршавање стручних и административних послова у којој запослени имају статус државних службеника, а на чијем челу је генерални секретар.

Комисију чини седам чланова које именује Скупштина Републике Македоније на период од четири године без могућности реизбора. Чланови Комисије су истакнути стручњаци у области права и економије. Они бирају председника Комисије са једногодишњим мандатом без могућности реизбора. Комисија за свој рад одговара Скупштини. Чланови Комисије имају статус именованих лица и упоредо са функцијом на коју су именовани не могу да обављају друге послове изузев посланичке функције ( члан 70. Закона о спречавању корупције). Седнице Комисије се одржавају барем једном недељно и кворум за рад чини присуство већине (више од пола од укупног броја) чланова који такође одлучују већином гласова. Пословник Комисије уређује начин њеног рада.

У складу са чланом 49. Закона о спречавању корупције,надлежности Комисије су :

- доношење државног програма за спречавање и кажњавање корупције и Акционог плана за његово остваривање;

- доношење годишњег програма и плана рада Комисије;

- даје мишљења на предлоге закона који се односе на спречавање корупције;

- покретање иницијатива у надлежним институцијама у вези са контролом финансијско-материјалног пословања политичких партија, струковних синдиката, удружења грађана и фондација;

**-** покретање иницијатива за вођење поступака пред надлежним органом за разрешавање, распоређивање, смену или примену других мера у вези са одговорношћу изабраних или именованих функционера, службених или одговорних лица у јавним предузећима и другим правним лицима која располажу државним капиталом;

- покретање иницијатива за кривично гоњење именованих и постављених функционера, службених лица или одговорних лица у јавним предузећима, јавним установама и другим правним лицима која располажу државним капиталом;

- вођење поступка у случајевима сукоба општег и личног интереса у складу са законом;

- евидентирање и праћење имовинског стања и промене имовинског стања изабраних и именованих функционера, службених лица и одговорних лица у јавним предузећима и другим правним лицима која располажу државним капиталом на начин утврђен законом;

- доношење Пословника Комисије;

- подношење Годишњег извештаја о свом раду и предузетим мерама и другим активностима Скупштини која га доставља председнику Републике, Влади и средствима јавног информисања;
- сарадња са другим државним органима у спречавању корупције;

- сарадња са одговарајућим институцијама других држава, као и са међународним организацијама на плану спречавања корупције;

- предузимање активности на плану образовања запослених у институцијама које се баве откривањем и кажњавањем корупције и других видова криминала;

- доноси акта о унутрашњој организацији и систематизацији радних места у Секретаријату;

- обавља и друге послове у складу са законом.

Комисија обавештава јавност о преузетим мерама и активностима и њиховим резултатима.

У складу са чланом 33. Закона о спречавању корупције, службена лица имају обавезу пријављивања имовине. Изабрани или именовани функционер, одговорно лице у јавном предузећу, јавној установи или другом правном лицу које располаже државним капиталом, приликом избора, односно именовања или најкасније у року од 30 дана од дана избора или именовања, попуњава упитник (анкетни лист) са детаљним пописом непокретне имовине, покретне имовине веће вредности, дужничких хартија од вредности и потраживањима, као и другим средствима у његовом поседу, или поседу чланова његове породице, наводећи основ за стицање пријављене имовине и депонује код нотара оверену изјаву о одрицању од заштите банкарске тајне у вези са свим рачунима у домаћим и страним банкама. Више наведени званичници дужни су да такође попуне овакав упитник у року од 30 дана од дана престанка функције. Уколико су у року од 30 дана од дана престанка обављање јавне функције поново изабрани или именовани на исту или другу функцију, дужни су да обавесте Комисију о новом избору или именовању, и сматра се да је упитник о имовинском стању поднет. Упитници и изјаве о имовинском стању подносе се Комисији и Управи јавних прихода.

Према члану 33-а службена лица запослена у државним агенцијама, општинским администрацијама и управи града Скопља имају обавезу пријављивања имовине у року од 30 дана од дана запослења. Упитници који се односе на пријаву имовине достављају се државном органу у коме су запослени. Министарство правде доноси акт о начину поступања са упитницима које попуњавају ова службена лица.

Према члану 33-б садржину и форму образца упитника прописију Комисија. У складу са чланом 34.

изабрани или именован функционер, службено лице и одговорно лице у јавном предузећу или другом правном лицу које располаже државним капиталом дужно је да у року од 30 дана пријави било какво повећање своје имовине или имовине неког члана своје породице, као что су изградња куће или друге зграде, куповина некретнина, хартија од вредности, аутомобила или друге покретне имовине у вредности већој од двадесет просечних нето зарада у претходном тромесечном периоду. Пријава о промени имовинског стања се подноси Комисији и Управи јавних прихода, а у прилогу се доставља и уговор или други документи који чине основ за располагање имовином, као и документ о начину извршавања плаћања имовине.

Према члану 35. подаци из упитника представљају јавне информације, осим информација које су заштићене законом. Подаци из упитника, осим информација заштићених законом а односе се на изабране или именоване функционере, одговорна лица у јавном предузећу, јавној установи или другом правном лицу које располаже државним капиталом биће објављене на сајту Комисије.

У складу са чланом 36. против избраних или именованих функционера, као и другог службеног лица и одговорног лица у јавном предузећу, јавној установи или другом правном лицу које располаже државним капиталом, може да се поведе поступак за испитивање имовине и имовинског стања, ако то лице није доставило попуњен упитник, или није дало тражене податке или је дало непотпуне податке, или није пријавило промену имовинског стања у складу са чланом 34. Поступак у овом поводу покреће Управа јавних прихода, а захтев за покретање поступка може да поднесе и Комисија. Покретањем поступка, Управа јавних прихода подноси и предлог надлежном основном суду за увођење привремене мере забране располагања имовином. У овом поступку лице чије се имовинско стање истражује, дужно је да Управи јавних прихода достави доказе о изворима средстава за стицање имовине и средствима којима лично располаже и којима располажу членови његове породице. Државни органи, органи јединица локалне самоуправе, носиоци платног промета и друга физичка и правна лица, на захтев Управе за јавне приходе и у року који она одреди, дужни су да пруже све информације потребне за утврђивање чињеница од значаја за испитивање имовинског стања.

Ако се у поступку испитивања имовинског стања докаже да стечена или увећана имовина није стечена као резултат пријављених и опорезованих прихода, Управа за јавне приходе доноси решење о личном опорезивању. Пореску основицу представља разлика у вредности имовине у тренутку стицања и доказаних средстава која су била потребна за набавку имовине која је у питању. Порез на непријављене приходе се израчунава по стопи од 70%. На износ обрачунатог а неплаћеног пореза се обрачунава и наплаћује камата у складу са Законом о пореском поступку, рачунато од дана доношења одлуке о опорезивању. На ово решење може да се изјави жалба у складу са Законом о пореском поступку која не одлаже извршење наплате пореза. Уколико се утврди да је стечена имовина велике вредности, Управа јавних прихода подноси кривичну пријаву против лица које је упитању надлежном јавном тужилаштву. О овим преузетим мерама Управа јавних прихода извештава Комисију. Против коначне одлуке о опорезивању, може да покрене управни спор пред надлежним судом предвиђеним законом. Овај судски поступак је хитан.

На интернет сајту Државне комисије за борбу против корупције објављују се подаци из упитника о имовини функционера и других службених лица за које је законом предвиђена обавеза пријављивања имовине и промене имовинског стања. Такође, на овом сајту су доступни образци упитника о имовинском стању (анкетен лист) и изјаве о непостојању сукоба интереса (изјава за интереси).

# Закон о спречавању сукоба интереса

За примену Закона о спречавању сукоба интереса надлежна је Државна комисија за спречавање корупције.

Службеним лицима у смислу овог закона сматрају се : председник Републике Македоније, народни посланици, градоначелници, амбасадори и друга именована лица Републике Македоније у иностранству, лица постављена и именована од стране Скупштине Републике Македоније, Владе Републике Македоније, постављена и именована лица у државној управи и другим државним органима, правосуђу, јавним предузећима, установама, другим правним лицима државне управе и локалне самоуправе, државни службеници и запослени у органима државне управе и другим државним органима, правосуђу, јавним предузећима и установама, другим правним лицима државне управе и локалне самоуправе, одборници општинских већа, одборници Већа града Скопља, као и лица запослена преко агенције за привремено запошљавање са овлашћењима утврђеним законом.

Циљ овог закона је да спречи злоупотребу јавних овлашћења функционера за остваривање личних и користољубивих циљева, као и да онемогући да приватни интерес функционера дође у сукоб са јавним интересом. Члан 5. Закона о спречавању сукоба интереса наводи да функционер током вршења јавних овлашћења и дужности не сме да се руководи личним, породичним, верским, политичким и етничким интересима нити притисцима и обећањима предпостављених. Функционер не сме да прибавља корист од обављања јавне функције, остварује или стиче право од повреде права једнакости свих пред законом, злоупотребљава права која произилазе из обављања јавних овлашћења и дужности, прима награде или другу корист за обављање послова који су у вези са јавним овлашћењима и дужностима, тражи или прима награду или услугу за то да гласа или не гласа или да утиче на доношење одлуке неког тела или лица у циљу остваривања личне користи или користи с њим повезаних лица, обећава запослење или остваривање неког другог права примањем поклона или тражењем поклона, утиче на доношење одлука у поступку јавне набавке или да на било који други начин користи свој положај како би утицао на доношење одлука с циљем постизања приватног интереса или користи за њега или с њим повезана лица.

У случају да постоји сумња да је дошло до сукоба интереса, функционер је дужан да прибави мишљење Државне комисије за спречавање корупције. Функционер за време вршења јавних овлашћења и дужности не сме да обавља било коју делатност која може да утиче на непристрасно вршење његове јавне функције и заштиту јавног интерса. Према члану 9. Закона о спречавању сукоба интереса, функционер који је пре ступања на јавну функцију, као власник, управљао привредним друштвом или установом, или обављао другу приватну делатност, дужан је да управљачка права пренесе на друго лице или посебно тело током обављања јавних овлашћења и дужности. Функционер који је пре ступања на јавну функцију вршио само одређене дужности у привредном друштву или установи, током обављања јавне функције може да те дужности пренесе на лице које сам овласти.

Према члану 15. Закона о спречавању сукоба интереса, функционер не сме да прима поклоне вредније од сто евра у денарској противвредности, нити да прима хартије од вредности без обзира на њихову вредност, као ни златне или друге скупоцене предмете.

Према члану 17. Закона о спречавању сукоба интереса , функционер у року од три године по престанку јавне функције, или престанку запослења, не може бити запослен у предузећу у коме је вршио контролу или успоставити било какав уговорни однос за вршење јавних овлашћења и дужности. Функционер у року од три године након престанка вршења јавних овлашћења или дужности, или престанка запослења, не може стећи акције по било ком основу у правном лицу у коме је радио, или вршио надзор. Ако је функционер у наведеном року стекао акција или удео у власништву, путем наследства, дужан је да то пријави Државној комисији за спречавање корупције. Функционер, у року од две године након престанка вршења јавних овлашћења и дужности, или престанка запослења, не може да заступа физичка или правна лица у органу у којем је претходно радио, ако учествује у доношењу одлука у неком предмету. Према члану 18. функционер не може бити члан управног или надзорног одбора привредног друштва, јавног предузећа, агенције, фонда и свих других организационих облика са доминантним државним капиталом осим у случајевима предвићеним законом када државни службеник и лице са посебним дужностима и овлашћењима може да буде члан управног или надзорног одбора привредног друштва.

Члан 20. одређује спречавање сукоба интереса у активностима удружења грађана и фондацијама. Функционер који је члан неког удружења грађана не сме бити члан управног органа или да буде на било којој управљачкој функцији у удружењу грађана. Функционер може бити члан управног или надзорног органа непрофитне организације, удружења грађана и фондације која обавља научне, културне, спортске, хуманитарне и сличне активности, и то без права на накнаду, осим за путне трошкове у вези с активностима ове организације, удружења и фондације. О томе је функционер дужан да обавести Државну комисију за спречавање корупције у року од 30 дана.

Обавезу пријављивања о постојању сукоба интереса уређује члан 20-а. Председник Републике, посланици, градоначелници, амбасадори и остала именована лица Републике Македонијe у иностранству, изабрана и постављена лица у Скупштини Републике Македоније и Влади Републике Македоније, органима државне управе и другим државни органима, правосудним органима, предузећима, установама, другим органима државне управе и локалне самоуправе утврђених законом при преузмању вршења јавних овлашћења и дужности у року од 30 дана дужни су да доставе изјаву о постојању или непостојању сукоб интереса Државној комисији за спречавање корупције.

Према члану 20-б државни службеници и намештеници у државној управи и другим државним органима, правосуђу, јавним предузећима, установама, другим правним лицима државне управе и локалне самоуправе основаним законом, као и лица запослена преко овлашћене агенције за привремено запошљавање у року од 30 дана морају да поднесу изјаву о постојању или непостојању сукоба интереса органима у којима обављају своје дужности, или у којима су запослени.

Ако у току вршења јавних овлашћења и дужности, функционер дође у позицију сукоба интереса дужан је да у року од 30 дана од настанка промене о томе обавести Државну
комисију за спречавање корупције. Ако се у року од три године након престанка вршења јавне функције, бивши функционер запосли у привредном друштву или другом правном лице у приватном сектору, дужан је да у року од 30 дана о томе обавести Државну комисију за спречавање корупције. Форму и садржај изјаве о постојању сукоба интереса прописује Државна комисија за спречавање корупције. Влада на предлог министра правде уређује начин провере садржаја изјаве о постојању или непостојању сукоба интереса.

У случајевима где постоји сумња или постоје докази који указују на постојање сукоба интереса, Државна комисија за спречавање корупције ће проверити изјаве о постојању или непостојању сукоба интереса у складу са Законом о јавним набавкама.

Према члану 21. Закона о спречавању сукоба интереса, надлежности Државне комисије за спречавање корупције у погледу спречавања сукоба интереса су следеће:

- доноси Национални програм и акциони план за превенцију и спречавање сукоба

интереса;

- даје мишљење о предлозима закона који се односе на спречавање сукоба интереса;

- проверава изјаве о постојању или непостојању сукоба интереса,
- разматра случајеве сукоба између јавног и приватног интереса утврђене
овим или било којим другим законом;
- подноси извештај о свом раду и о предузетим мерама и активностима Скупштини Републике Македоније, и овај извештај доставља Влади и медијима;
- сарађује са другим државним органима у спречавању појаве сукоба интереса;
- предузима едукативне активности за детекцију сукоба интереса у складу са овим или било којим другим законом;
- спроводи мере предвиђене у овом закону;
- информише јавност о случајевима сукоба интереса и
- обавља и друге послове предвиђене овим законом и другим законима.

Чланови 22-23 одређују поступке Државне комисије за спречавање корупције у остваривању њених надлежности, а чланови 25-29 одређују мере које је она овлашћена да предузима. Чланови 30-31 одређују јавност рада и заштиту података о личности добијених у поступку утврђивања постојања односно непостојања сукоба интереса у раду Државне комисије за спречавање корупције. Чланови 32-34 садрже прелазне и завршне одредбе.

# Изборни систем Републике Македоније

Постојећи изборни систем у Македонији у одређеној мери прилагођен је сложеној етничкој структури због чега се често спроводила реформа изборног законодавства. Ова метерија регулисана је јединственим Изборним закоником којим се уређује начин, услови и поступак за избор председника Републике, избор посланика, одборника општинског већа и већа града Скопља, избор градоначелника општина и градоначелника града Скопља као и начин и поступак гласања, вођења бирачких спискова, одређивање бирачких округа и услова за рад бирачких места.[[4]](#footnote-4)

Изборни законик не предвиђа постојање изборног прага, тако да све политичке странке могу учествовати у расподели мандата, на основу постигнутих изборних резултата. Посланици се бирају по мешовитом изборном систему са затворених изборних листа а расподела мандата се врши се у складу са Д’Онтовим методом.**[[5]](#footnote-5)** Скупштина Републике Македоније *(Собрание на Република Македонија),* има 123 посланика од којих се 120 бира по пропорционалном изборном моделу у оквиру 6 изборних јединица (1 јединица – 20 посланика) док преостала три посланика у три додатне изборне јединице бира дијаспора и то по већинском систему.[[6]](#footnote-6) Ово право, дијаспора је први пут користила на превременим, парламентарним, изборима одржаним 5. јуна 2011. године, чему је претходила одлуке Скупштине о распуштању. Тренутни сазив, изабран је управо на тим изборима. Према Изборном законику,следећи редовни избори, требало би да се одрже 2015. године, након истека четверогодишњег посланичког мандата.

## Састав Скупштине

Скупштина Републике Македоније, одржала је конститутивну седницу 25. јуна 2011. када је за свог председника изабрала Трајка Вељаноског (Демократска партија македонског националног јединства; ВМРО-ДПМНЕ), који је био председник и у претходном сазиву (2008-2011). Тренутни сазив (2011-2015), према подацима са интернет странице Скупштине Републике Македоније чине два самостална посланика и 20 политичких странака:[[7]](#footnote-7)

* Демократска партија македонског националног јединства – (ВМРО-**ДПМНЕ)**
* Социјал-демократски савез Македоније (СДСМ)
* Демократски савез за интеграције
* Покрет националног јединста Турака у Македонији
* Демократски савез
* Странка за европску будућност
* Социјалистичка странка Македоније
* Либерална странка
* Демократска партија Албанаца
* Национални демократски препород
* Нова социјал-демократска странка
* Српска напредна странка у Македонији
* Странка македонске демократске акције
* Странка еманципације Рома
* Демократски препород Македоније
* Демократска странка Турака
* Демократска странка Срба
* ВМРО Македонска
* Демократска лига Бошњака
* Савез Рома

*Расподела посланичких мандата:*

Демократска партија македонског националног јединства (ВМРО-**ДПМНЕ)** (коалиција)  **56**

Социјал-демократски савез Македоније SDSM (коалиција) **42**

Демократски савез за интеграције **15**

Демократска партија Албанаца  **8**

Национални демократски препород **2**

*Полна стртуктура:*

мушкараци 89

жене 34 (27.64%)

## Изборни законик

Законик прописује да се председник Републике бира по већинском моделу и да у изборном процесу, поред грађана, учествују и држављани Македоније који живе ван граница државе и који ово право остварују у дипломатско-конзуларним представништвима Републике. Избор чланова општинског већа односно већа града Скопља спроводи се по пропорционалном а избор свих градоначелника по већинском изборном моделу. Закон такође регулише неспојивост функција председника Републике, посланика, градоначелника и чланова градског већа и прецизира да се функција градоначелника и посланика обавља професионално те да посланици не могу бити опозвани. Осим овога, све радње у вези изборних активности ослобођене су плаћања пореза и царина а министар финансија одредићује начин плаћања пореза на додату вредност у вези израде гласачких листића и изборног материјала као и начине одређивање царина.

Одлуку о расписивању избора доноси председник Скупштине коју прослеђује Државној изборној комисији, Министарству иностраних послова и Министарству правде и то се објављује у Службеном гласнику. Од дана расписивања избора па до њиховог одржавања не сме проћи више од 90 ни мање од 70 дана. Избори за председника Републике расписују се најкасније 60 дана пре истека мандата односно у року од 40 дана од дана његовог престанка.

Избори за чланове већа и градоначелника одржавају се сваке четврте године истовремено у свим општинама, у другој половини месеца марта. У случају ванредних избора (не могу бити расписани 6 месеци пре расписивања редовних) примењиваће се одредбе Закон о локалној самоуправи. За спровођење избора надлежна је Државна изборна комисија, општинске изборне комисије и Изборна комисија града Скопља, бирачки одбор и Одбор за гласање у дипломатско - конзуларним представништвима.

Приликом избора чланова ових тела, закон је између осталог, прописао обавезу равномерне заступљености припадника етничких заједница у срединама у којима они чине 20% становништва, затим да се осим македонског језика и ћириличног писма, као званични језик, користе и језик и писмо етничке заједнице у оквиру свих изборних активности (изборне листе, гласачки листићи, записници). Осим тога, састав изборних органа треба да одражава принцип једнаке заступљености припадника оба пола (30% сваки пол).

* *Државна изборна комисија*

Државна изборна комисија (ДИК)**[[8]](#footnote-8)** је задужена за споровођење избора на државном нивоу и комисију чине председник, потпредседник и према, информацијама са интернете странице Комисије, пет чланова. Такође, административну и стручну подршку Комисији пружа Стручна служба којом руководе генерални секретар и заменик генералног секретара.**[[9]](#footnote-9)** Рад и организација Службе, утврђена је Правилником о унутрашњој организацији и делокругу рада који је донела Државна изборна комисија. Ова служба састоји се од четири сектора од којих сваки координира рад појединих одељења:

* Сектор за стручне и административне послове и међународну сарадњу - Одељење за стручно-административне послове, Одељење за финансијско-материјалне и Одељење за међународну сарадњу;
* Сектор за едукацију – Одељење за едукацију и Одељење за информисање и прес центар;
* Сектора за информационе технологије – Одељење за информатичку инфраструктуру и Одељење за програмирање и анализу;
* Сектора за бирачки списак – Одељење за организационо-техничку и методолошку обраду бирачког списка.

Осим сектора, у оквиру Службе постије три самостална одељења и то за стратешко планирање и анализу; управљање људским ресурсима и унутрашњу ревизију. За потребе спровођења избора Државна изборна комисија може образовати и помоћна тела за обављање организационо-техничких послова. Средства за рад обезбеђена су у буџету Републике Македоније.

Државна изборна комисија учествовала је у радионици коју је за њене потребе, организовало Удружење изборних званичника Европе *(Association of European Election Officials-ACEEEO),* у фебруару 2010.**[[10]](#footnote-10)**

Изборни Законик прописао је обавезу Министарству унутрашњих послова, основним судовима и органу за извршење заводских санкција да достављају податке Државниј изборној комисији ради ажурирања података у бирачком списку што се ради два пута годишње. Комисија, 15 дана пре одржавања избора ставља бирачки списак (пречишћена верзија) на увид јавности о чему обавештава грађане. Сви подаци о бирачима користе се у складу са Законом о заштити података о личности. Политичке странке, ако желе, могу добити изводе из бирачког списка за поједина бирачка места, који се користе само у сврху за коју су добијени и њихова злоупотреба се забрањује (нпр. евидентирање грађана који су галсали).

* *Право предлагања кандидата*

Изборним закоником су прецизирани и услови под којима регистроване политичке странке, страначке коалиције као и групе грађана могу предлагати кандидате за председника Републике, посланике, чланове већа и градоначелника Скопља. Тако је предлагач обавезан да за листу за председника Републике прикупи најмање 10 000 потписа гласача или 30 потписа чланова Скупштине, за парламентарне изборе 1 000 потписа док је број потписа потребан за чланове већа и градоначелника Скопља условљен бројем становника (од најмање 10 000 становника и 100 потписа до највише 100 001 становника и 450 потписа). Потписи бирача у поступку кандидовања прикупљају се у присуству чланова Државне изборне комисије на законом прописаном обрасцу и ова процедура почиње петнаестог дана од дана расписивања избора и траје 15 дана. Проглашене изборне листе органи надлежни за спровођење избора објављују у средствима јавног информисања.

* *Изборна кампања*

Законик такође прецизира и активности које се сматрају изборном кампањом као што су јавни скупови, приказивање видео материјала на јавним местима, у електронским медијима и путем интернета, дистрибуција штампаних материјала као и лепљење плаката. Лепљење предизборних плаката је бесплатно и дозвољено је само на оним местима која одреде органи локалне самоуправе а њихово уништавање се кажњава. Међутим, након завршетка избора, обавеза организатора предизборне кампање јесте уклањање свих предизборних материјала. Такође, Законик је регулисао и одржавање предизборних скупова и прецизирао да се овај вид активности не може одржавати у војним и верским објектима, болницама, старачким домовима, вртићима и другим јавним установама. Изузетак представљају установе културе и школе под условом да не постоје друге одговарајуће установе.

Учествовање медија у изборним кампањама такође је регулисано Изборним закоником. На основу тога, Савет за радиодифузију по претходно прибављеном мишљењу Државне изборне комисије доноси Правилник о понашању емитера у периоду пре почетка изборне кампање и Правилник о једнакој медијској заступљености током предизборне кампање (оба акта објаљују се у „Службеном гласнику“ Републике Македоније). Сви медији, пет дана након доношења одлуке о расписивању избора, треба да објаве ценовник емитовања односно објављивања предизборних садржаја. Износи се не смеју мењати а по један примерак ценовника доставља се Савету за радиодифузију (електронски медији) и Државној изборној комисији као и Државној ревизорској канцеларији (штампани медији). Медији, 15 дана након завршетка предизборне кампање достављају финансијске извештаје Државној изборној комисји, Државној ревизорској канцеларији и Државној комисији за спречавање корупције који их објављују на својим интернет странама.

Право на предизборну кампању остварују само подносиоци проглашених изборних листи а организовање кампање није дозвољено страним физичким и правним лицима. Кампања почиње 20 дана пре одржавања избора а у случају два изборна круга, кампања се мора завршити 24 сата пре дана избора. Изборним закоником регулисано је и финансирања изборне кампање и прописана је обавеза о вођењу евиденције о донацијам у складу са Правилником који доноси Министарство финансија. Евиденција садржи податке о донаторима, врсти и висини донације као и датуму донирања. Након завршетка изборне кампање, организатор мора у року од 15 дана поднети финансијски извештај Државној изборној комисји, Државној ревизорској канцеларији, Државној комисији за спречавање корупције и Скупштини односно градском већу.

Према Законику, организатор изборне кампање мора у року од 48 сати од проглашења изборне листе најпре да отвори посебан рачун за финансирање изборне кампања а онда и да достави одговарајући доказ о томе недлежној изборној комисији. У супротном избoрна листа се поништава. Овај рачун се гаси након проглашења изборних резултата и повраћаја средстава утрошених за финансирање кампање, сразмерно броју освојених гласова. Средства се издвајају из буџета Републике Македоније и обрачунавају се по принципу 1 глас = 15 македонских денара. О висини ових средстава одлучује Скупштина Македоније, односно општинско веће. Сви организатори кампања чији кандидати нису изабрани али су освојили 1,5% од укупног броја гласова такође имају право на повраћај средстава утрошених у предизборној кампањи. Иначе, од дана доношења одлуке о расписивању избора па до проглашења коначних резултата избора Законик забрањује било какве додатне буџетске исплате (плате, пензије, социјална давања).

Ако током предизборне кампање дође до нарушавања или кршења права једног кандидата од стране другог, заштиту својих права кандидати могу потражити пред надлежним основним судом. У том случају суд одлучује по основу захтева за заштиту права гласа и то у року од 48 сати. И следећа судска инстанца има рок од такође 48 сати за доношење пресуде која се потом објављује у средствима јавног информисања.

* *Проглашавање резултата избора и расподела мандата*

Изборне резултате за посланике проглашава Државна изборна комисија на основу података из записника и изборних материјала добијених од општинских изборник комисија За сваку изборну јединицу Државна изборна комисија води посебан записник о резултатима избора у који се уноси:

* укупан број бирачких места,
* укупан број бирача уписаних у сваком изборном округу,
* укупан број болесних и особа са инвалидитетом,
* укупан број бирача који су гласали,
* укупан број неважећих гласачких листића,
* укупан броју гласова које су добиле поједине изборне листе,
* броју посланичких мандата које су добиле поједине изборне листе,
* име и презиме изабраних кандидата.

Након проглашења резултата избора, следи расподела мандата који се за Скупштину распоређује у складу са Д’Онтовим методом. Такође, на исти начин распоређује се и број места у градским већима. За разлику од овога, градоначелници су изабрани ако су освојили већину гласова под условом да је на изборима учествовала 1/3 регистрованих бирача. Ако овај услов није испуњен одржава се и други круг избора. За градоначелника Скопља изабран је онај кандидат који је освојио највећи број гласова. Међутим, ако се ни након другог круга не изабере градоначелник, изборна комисија обавештава о томе Владу која одређује повереника а потом упућује захтев председнику Скупштине за расписивање избора за избор градоначелника.

Кандидат који је освојио већину гласова од укупног броја регистрованих бирача биће изабран за предесдника Републике. У супротном, у року од 14 дана одржава се други изборни круг у којем учествују два кандидата са највећим бројем освојених гласова у првом кругу. Председник је изабран када је за једног од кандидата гласала већина под условом да је на изборима гласало више од 40% бирача. Ако ни један кандидат не освоји потребну већини, избори се понављају.

Изборни законик такође регулише и:

* превремене председничке изборе;
* ако Уставни суд оцени да су наступиле околности из члана 81. Устава Републике Македоније, председник Скупштине расписује изборе у року од 48 сати
* престанак мандата посланика и поновни избор;
* подношењем оставке,
* ако је правноснажном одлуком осуђен на казну затвора у трајању од пет година,
* у случају неспојивости функције посланика са другом функцијом,
* у случају смрти,
* попуна упражњених места
* Државна изборна комисија у року од три дана обавештава следећег кандидата са изборне листе, који у року од 8 дана доставља одговор о не/прихватању мандата; ако се не деси ништа од наведеног цео процес спроводи се од почетка а када на изборној листи више нема кандидата, избори се понављају у одређеној изборној јединици,
* престанак мандата одборника, чланова већа и градоначелника
* одузимањем мандата по основу одредаба Закона о локалној самоуправи (попуна упражњених места иста је као и приликом попуњавања упражњених посланичких места само што је сада спроводе општинска изборна комисија односно изборна комисија града Скопља)
* понављањем избора – у случају поништавања избора, или неодржавања конститутивне седнице већа у року од 31 дана након одржавања избора, изборе расписује председник Скупштине на предлог општинске изборне комисије,
* превременим изборима – расписани у складу са Законом о локалној самоуправи.

Изборе и изборне процедуре према Законику могу посматрати домаћа и страна удружења која промовишу принцип заштите људских права и регистрована су најмање годину дана пре дана избора, затим, међународне организације као и представници страних држава. Сагласност даје Државна изборна комисија.

За нарушавање јавног реда и мира, као и за злоупотребу права гласа и права избора, давање мита, уништавање изборног материјала и изборну превару, примењују се одредбе Кривичног законика.

# Закон о лобирању

Закон о лобирању[[11]](#footnote-11) (Законот за лобирање, Сл. весникна Р. Македонија , бр. 106/2008) усвојен је 2008. године, а измењен и допуњен 2011. године (Законот за дополнување на Законот за лобирање, Сл. весник на Р. Македонија, бр.135/2011).

Законом о лобирању уређују се начела лобирања, услови за стицање звања лобисте, регистрација лобиста, вођење Регистра лобиста, права и дужности лобиста, активности које се не сматрају лобирањем, надзорне мере које могу бити изречене лобисти за кршење одредаба овог закона. Овај закон се односи на лобирање у органима законодавне и извршне власти, како на државном тако и на локалном нивоу. У члану 2. ближе се одређују основни појмови који се користе у закону. Лобирање је активност усмерена на законодавне и извршне власти на државном и локалном нивоу која се врши у циљу остваривања одређених интереса у процесу доношења закона и других прописа. Лобиста је физичко лице које обавља лобирање за одговарајућу финансијску накнаду, регистрован да обавља делатност лобирања у складу са овим законом, или је запослен у правном лицу регистрованом за обављање лобирања са којим је закључен уговор о лобирању. Наручилац лобирања је заинересовано физичко или правно лице које има интерес у лобирању на законодавну и извршну власт на државном и локалном нивоу. У члану 3. одређују се начела лобирања:

1. лобирање се врши добровољно, на основу уговора између лобисте или правног лице код којег је лобиста запослен и клијента лобирања, као странки у лобирању;
2. наручилац лобирања издаје лобисти пуномоћје, са којим се лобиста представља пред органима у којима лобира;
3. уговор о лобирању утврђује услове под којима се спроводи лобирање у складу са овим законом, као и накнаду за лобирање.

У складу са чланом 6. лобирање је транспарентно и клијент лобирања као наручилац лобирања има право на увид у активности лобисте, као и обавештеност о питањима која су од значаја за лобирање. У Македонији лобирање може да обавља и лице које није македонски држављанин, под условом да је лобиста регистрован у складу са овим законом. У складу са чланом 10. Регистар лобиста је јаван и води га генерални секретар Скупштине Републике Македоније. Облик и садржај обрасца за упис у Регистар лобиста и начин његовог вођења прописује министар правде.

Чланови 15-22. уређују права лобисте. Лобиста има право да од органа државне власти код којих лобира добије информације и докумената у вези с предметом лобирања на начин и по поступку који је предвиђен у складу с Законом о слободном приступу информацијама од јавног значаја. Лобиста може да остварује непосредне сусрете и састанке са функционерима органа законодавне и извршне власти на државном нивоу, као и са функционерима локалне самоуправе, у складу са правилима рада тих органа. Лобиста је дужан да на састанцима са функционерима изнесе важне информације о лобирању, посебно за кога лобира и која је сврха и намена лобирања. Лобиста је дужан да у писаном годишњем извештају који подноси генералном секретару Скупштине и Државној комисији за спречавање корупције извести о сусретима и састанцима са функционерима на свим нивоима државне власти. Лобиста може захтевати да изнесе своје ставове и мишљења о предмету за који лобира у радним телима законодавне и извршне власти на државном нивоу и радним телима локалних власти. Радна тела законодавне и извршне власти на државном нивоу и радна тела локалне власти могу на сопствену иницијативу да позову лобисту да изнесе своје мишљење о предмету за који лобира. Такође, функционери државних органа власти како на државном тако и на локалном нивоу могу да одбију захтев лобисте за одржавање састанка уз образложење. Лобиста је у лобирању дужан да делује у складу с прописима који се односе на спречавање сукоба интереса и спречавање корупције. За надзор над лобирањем је надлежна Државна комисија за спречавање корупције.

На основу иницијативе за оцену уставности коју је поднело неколико невладиних организација и удружења граћана, Уставни суд Македоније је одлуком од 13. јануара 2010. укинуо важење одредби члана 7. став 2. алинеје 1-3 које се односе на услове које мора да испуњава физичко лице за обављање делатности лобирања и одредби члана 23. које се односе на активности које се не сматрају лобирањем. Најновијим изменама Закона о лобирању из 2011. у члану 13. додато је 17 ставова. Ове одредбе се односе на случајеве ако генерални секретар Скупштине Републике Македоније не изда потврду о регистрацији, пререгистрацији или брисању из Регистра лобиста, односно не донесе одлуку о одбијању захтева за регистрацију, пререгистрацији или брисању из Регистра лобиста, онда подносилац захтева има право да поднесе у року од три радна дана након истека законског рока од осам дана захтев да генерални секретар донесе правоснажно решење на тражени захтев. Генерални секретар је дужан да у року од пет радних дана од пријема наведеног захтева донесе правоснажно решење којим је захтев за регистрацију, пререгистрацију или брисање из Регистра лобиста прихваћено или одбијено.

**Табела:** општи подаци о изборном систему Републике Македоније[[12]](#footnote-12)

|  |  |
| --- | --- |
| Изборни праг | не постоји, мандати се деле по систему такмичења изброних листи (Д'онтов систем) |
| **Изборне јединице** | 6 вишемандатних и 3 једномандатне |
| **Тип изборног система** | мешовити (пропорционални и релативна већина) |
| **Коалиције се често образују?** | да |
| **Да ли је активно бирачко право обавезно?**  | не |
| **Да ли су посланици обавезни** **да пријаве имовину?** | да |
| **Да ли постоји кодекс понашања посланика?** | не |
| **Да ли је лобирање нормативно регулисано?** | да |

Истраживање урадиле:

Тања Остојић,

начелник Библиотеке

Милана Штековић,

виши саветник - истраживач

1. Оба закона су доступна на интернет адреси Министарства правде Републике Македоније. <http://www.pravda.gov.mk/resursi.asp?lang=mak&id=01> [↑](#footnote-ref-1)
2. Кривични законик Републике Македоније (незванични пречишћени текст) је доступан на интернет адреси Министарства правде Републике Македоније. http://www.pravda.gov.mk/resursi.asp?lang=mak&id=01 [↑](#footnote-ref-2)
3. Адреса интернет сајта Државне комисије за спречавање корупције: <http://www.dksk.org.mk/> [↑](#footnote-ref-3)
4. Интернет: <http://legislationline.org/topics/country/31/topic/6> , 29/06/2011 [↑](#footnote-ref-4)
5. Једна од метода расподеле мандата у пропорционалном изборном систему познат још под називом систем такмичења листи или систем најмањег заједничког делитеља (количника). Овај систем подразумева да се најпре израчуна бирачка маса сваке кандидатске листе односно број гласова који је листа освојила у изборној јединици. Затим се бирачка маса сваке листе дели бројевима 1, 2, 3,... све до N (број посланичких места у изборној јединици) након чега се издваја онолико највећих бирачких маса колико конкретној изборној јединици припада посланичких места. Бирачке масе за сваку од листа се потом рангирају с обзиром на њихову величину, и то од највеће до најмање. Најмања од њих је заједнички делитељ који је заправо критеријум расподеле мандата између кандидатских листи. Свакој листи припада онолико мандата колико је пута заједнички делитељ садржан у њеној бирачкој маси. [↑](#footnote-ref-5)
6. Интернет: <http://www.sobranie.mk/> [↑](#footnote-ref-6)
7. Интернет: <http://www.sobranie.mk/?ItemID=C5223B907BD9D247A9245C0C30C2E6AE> [↑](#footnote-ref-7)
8. Интернет: <http://www.sec.mk/index.php/dik> [↑](#footnote-ref-8)
9. Доступно на македонском језику на интернет страници: <http://www.sec.mk/index.php/strucnasluzba> [↑](#footnote-ref-9)
10. Интернет: <http://www.aceeeo.org/en/special-projects/training-for-election-officials/pilot-project-for-election-officials-in-cooperation-with-the-federal-election-institute-ife-and-the-tepjf-or-trife-the-electoral-court-of-the-federal-judiciary-of-mexico/training-for-the-state-election-commission-of-macedonia> [↑](#footnote-ref-10)
11. Закон о лобирању РМ је доступaн на порталу правних информација: [www.pravo.org.mk](http://www.pravo.org.mk) [↑](#footnote-ref-11)
12. Интернет: <http://www.ipu.org/parline-e/reports/2313_D.htm> [↑](#footnote-ref-12)